BG Официален вестник на Европейския съюз C 24/97

P7_TA(2013)0056

Съдебно обучение — съдебни координатори

Резолюция на Европейския парламент от 7 февруари 2013 г. относно съдебното обучение — съдебни координатори (2012/2864(RSP))

(2016/C 024/12)

Европейския парламент,

— като взе предвид членове 81 и 82 от Договора за функционирането на Европейския съюз, които предвиждат приемането, в съответствие с обикновената законодателна процедура, на мерки, които целят да осигурят „подкрепа за обучението на магистрати и съдебни служители“,

— като взе предвид своята резолюция от 10 септември 1991 г. относно учредяването на Академия по европейско право (1), позицията си от 24 септември 2002 г. относно приемането на решение на Съвета за създаване на Европейска мрежа за съдебно обучение (2), резолюцията си от 9 юли 2008 г. относно ролята на националния съдия в европейската съдебна система (3), както и препоръката си от 7 май 2009 г. до Съвета относно разработването на пространство на наказателно правосъдие на ЕС (4),

— като взе предвид съобщението на Комисията от 20 април 2010 г. относно план за действие за изпълнение на Програмата от Стокхолм (COM(2010)0171),

— като взе предвид своята резолюция от 25 ноември 2009 г. относно съобщението на Комисията до Европейския парламент и до Съвета — Пространство на свобода, сигурност и правосъдие за гражданите — Програма от Стокхолм (5),

— като взе предвид съобщението на Комисията от 13 септември 2011 г., озаглавено „Изграждане на доверие в правосъдието в целия ЕС — ново измерение на европейското съдебно обучение“ (COM(2011)0551),

— като взе предвид пилотния проект за съдебно обучение, предложен от Парламента през 2011 г.,

— като взе предвид сравнителното проучване относно съдебното обучение в държавите членки, възложено от Парламента на Академията по европейско право в сътрудничество с Европейската мрежа за съдебно обучение (6),

— като взе предвид резолюциите си от 17 юни 2010 г. (7) и 14 март 2012 г. (8) относно съдебното обучение,

— като взе предвид опита в Холандия с проекта за утвърждаване на знанията за европейското право в съдебната система „Eurinfra“ и неговата мрежа на съдебните координатори по европейско право, който се превръща в пример за подражание в други държави членки, по-специално Италия с проекта „Европейски Гай“; Дания, Румъния и България, и който е структуриран върху трите стълба на а) подобряване на достъпността на европейските източници на информация за европейско право, б) подобряване на знанията за европейското право в съдебната система и в) създаване и поддържане на мрежа на съдебните координатори за европейско право,

— като взе предвид огромните крачки, направени от информационните технологии, при които, например, електронното обучение може да се използва все по-често като гъвкав инструмент, за да достигне до повече крайни потребители, независимо от време и място, като същевременно модерната технология — по-конкретно модерните търсачки — може да бъде използвана за събиране на информация с цел подобряване на достъпността на правото,

— като взе предвид въпроса до Комисията относно съдебното обучение — съдебни координатори (O-000186/2012 — B7-0112/2013),

— като взе предвид член 115, параграф 5 и член 110, параграф 2 от своя правилник,

A. като има предвид, че произходът на нашите правни системи е сложен, така че според един наскоро публикуван реферат (9) римското право трябва да се разглежда по-скоро като инициатива на много култури, отколкото като своеобразна еволюция на една култура, а общото право (като не се вземе предвид неговата преторианска сестра, справедливостта, и влиянието на каноническото право) би могло да се определи по-добре като „англо-норманско право“; като има предвид, че принципите на правовата държава са нещо, което всички споделяме, и една от ценностите, които европейското право е дало на света; като има предвид, че това, което е необходимо, е един цялостен подход към правото от страна както на практикуващите юристи, така и на съдебната власт;

Б. като има предвид, че не може да има никакво оправдание за непознаването на европейското право от страна на националните съдии, които са и трябва да бъдат европейски съдии, призвани да играят основна роля в ситуация, в която ние ще се нуждаем от повече Европа; като има предвид, че това не изключва възможността да се насърчава създаването на европейска съдебна култура, в която разнообразието се отбелязва като общо благо;

В. като има предвид, че всеки национален съд е съд на правото на ЕС;

Г. като има предвид, че увеличаването на броя на държавите членки и нарастващата тежест върху Съда на Европейския съюз означава, че националните съдилища трябва да използва всички средства на тяхно разположение, за да улеснят ефективен и бърз достъп до правосъдие;

Д. като има предвид, че това, което е необходимо, са рентабилни средства за подобряване на обучението на съдиите и техния достъп до правото;

Е. като има предвид, че би било безценно да се популяризира идеята за национални съдебни координатори по европейско право и взаимосвързаността им на европейско равнище; като има предвид, че основната функция на взаимосвързана мрежа на съдебните координатори би била да даде възможност на съдиите във всекидневната им работа да разискват лесно с техните колеги в други държави членки такива въпроси, като например тълкуването на определени думи в приложимото европейско законодателство (директива или регламент) в защитена цифрова среда (чрез специално създадена социална среда или чрез портал за електронно правосъдие); като има предвид, че тези „кръгове на съгласуваност“ биха допринесли за по-голямо еднообразие в прилагането на законодателството на ЕС, като същевременно се намали броят на преюдициалните запитвания, без да се засяга ролята на Съда на Европейския съюз;

Ж. като има предвид, че както Парламентът вече е приел, един от начините за разрешаване на проблемите (разходи, езиково обучение, рентабилност) е да се използват съвременни технологии и да се финансира създаването на приложения (компютъризирани приложения за използване при работа с персонални компютри, мобилни телефони, таблет-компютри и т.н.);

З. като има предвид, че начало би могло да се постави с общата част на правото на ЕС, тъй като електронното управление на знанието позволява по-задълбочен достъп до най-актуалната информация;

И. като има предвид, че ситуацията, в която всяка държава членка започва да разработва собствена технология и собствени цифрови структури, за да се позволи доставянето на цифрови инструменти, би довела до загуба на енергийни и финансови ресурси, особено в днешните времена на икономически недостиг;

Й. като има предвид, че трябва да се избягва дублирането на усилия и да се насърчава повторната употреба на качествени проекти за обучение; като има предвид, че това призовава за повече взаимосвързаност между държавите членки в областта на управление на знанието на правото на ЕС;

К. като има предвид, че особено при разработването на търсачките за търсене на съдебни решения, становища и право на ЕС като цяло държавите членки следва да обмислят дали от тази технология не може да се възползва съдебната власт и в други държави членки, като в този случай тази технология може да бъде съвместно обединена, координирана и разработена;

Л. като има предвид, че следва да бъде създадена схема за повторното използване на продукти за обучение, например чрез записване и превод/дублиране/субтитриране на лекции при съвместно финансиране;

М. като има предвид, че всичко това следва да се обедини в основен план за управление на знанията на съдебната власт, по целесъобразност с помощта на портал за електронно правосъдие;

Н. като има предвид, че след приемането му общото европейско право за продажбите ще представлява опитно поле за мрежата на съдебните координатори на европейското право, чрез предоставяне на възможност за постигане на хоризонтална съгласуваност между националните съдии в области, в които липсва съдебна практика на Европейския съд или е налице много малко такава, без, разбира се, да се дублират специализирани мрежи в тази област;

О. като има предвид, че любопитството спрямо други системи, непредубедеността — включително за използването на нови технологии и методи — и диалогът трябва да се превърнат в лозунгите на една Европа и един свят, в които правото и практикуващите го юристи ще трябва да бъдат по-иновативни в подхода си към управление на знанието;

П. като има предвид, че това може да има положително въздействие върху обществените възприятия за Европейския съюз — колкото повече основана на факти информация е свободно достъпна, толкова по-малко ще се вярва на митове и измами за самия Съюз, неговото законодателство и функциониране и толкова повече място ще има за честен дебат и политическа дискусия (10);

Р. като има предвид, че това е още един аспект от изграждането на европейска съдебна култура, но не е цялата история; като има предвид, че новите методи на обучение и новите учебни програми, които подчертават изучаване на чужди езици и насърчаване на изучаването на сравнително и международно право, трябва да бъдат разширени, за да обхванат университетите и училища по право — „Еразъм“ (за студенти по право и съдии) беше само началото;

С. като има предвид, че е назрял моментът да се постигне напредък по въпроса, като се започне с отворено обсъждане на обучението по право за съдии и практикуващи юристи и юридическото образование по време на форум с участието на членовете на съдебната власт, компетентните национални органи — включително съдебните съвети и школите за съдебно обучение — и Академията по европейско право, Европейската мрежа за съдебно обучение, Европейската мрежа на съдебните съвети и Европейския институт по право;

1. Отново изтъква и потвърждава гореспоменатите си резолюции от 17 юни 2010 г. и 14 март 2012 г. относно съдебното обучение;

2. Призовава Комисията да ускори възлагането на договори в рамките на пилотния проект;

3. Призовава Комисията да утвърди и насърчи националните съдебни координатори по европейско право и нововъзникващите връзки между националните мрежи на съдебните координатори, като същевременно насърчи и подкрепи идеите, заложени в съображенията на настоящата резолюция и в резолюциите на Парламента от 17 юни 2010 г. и 14 март 2012 г.;

4. Обръща внимание на потенциалните ползи за икономиката, и по-специално за малките и средни предприятия, на разработването и използването на електронно обучение и нови технологии, особено на търсачките;

5. Счита, че професионалното развитие на юристите следва да подчертае необходимостта от общи стандарти за професионална етика, от независимост и безпристрастност на съдебната власт и от подход към европейската регулация, който е толерантен към многообразието, тъй като само по този начин може да бъде постигнато истинското взаимно доверие;

6. Отбелязва, че правните системи на държавите членки, въпреки тяхното разнообразие, са основани на общи принципи и имат общ произход; припомня, че допреди няколко века правните професии в Европа са се считали за единен корпус на практикуващите юристи, които са били в състояние да дават съвети, да подготвят правни документи и да пледират пред съд във всяка част на Европа; счита, че политиката за правно обучение в Европейския съюз следва да бъде вдъхновена от този факт, който показва, че е възможно да се постигне пълна мобилност на практикуващите юристи;

7. Предлага на последно място Комисията да организира форум през лятото на 2013 г. — „Конгрес в Месина за изграждане на европейска съдебна култура“, на който да се срещнат съдии от всички равнища на старшинство, за да проведат дискусии по последна/и област/и на правни противоречия или затруднения, с цел насърчаване на дискусията, изграждане на контакти, създаване на канали за комуникация и изграждане на взаимно доверие и разбирателство; счита, че подобен форум би могъл да предостави също така възможност на компетентните органи и експерти, в това число университетите и професионалните организации, да обсъдят политиката в областта на съдебното обучение и бъдещето на юридическото образование в Европа;

8. Възлага на своя председател да предаде настоящата резолюция на Комисията.

(1) ОВ C 267, 14.10.1991 г., стр. 33.

(2) ОВ C 273 E, 14.11.2003 г., стр. 99.

(3) ОВ C 294 E, 3.12.2009 г., стр. 27.

(4) ОВ C 212 E, 5.8.2010 г., стр. 116.

(5) ОВ C 285 E, 21.10.2010 г., стр. 12.

(6) http://www.europarl.europa.eu/delegations/en/studiesdownload.html?languageDocument=EN&file=60091

(7) ОВ C 236 E, 12.8.2011 г., стр. 130.

(8) Приети текстове, P7_TA(2012)0079.

(9) P.G. Monateri, „Черен Гай. По следите на многокултурния произход на „западната правна традиция“ (Black Gaius. A Quest for the Multicultural Origins of the ‘Western Legal Tradition’), публикуван в 51 Hastings Law Journal, 2000, стр. 479 и сл.; на адрес: http://www.jus.unitn.it/cardozo/users/pigi/blackgaius/bge.pdf

(10) Вж., например, по отношение на митовете около участието на ЕС в наказателното право отличния труд „Отказ от участие в наказателен правото на ЕС: Какво всъщност е включено?“ (Opting out of EUR Criminal law: What is actually involved?), от Hinarejos, Спенсър и Peers, CELS Working Paper, Нова серия, № 1, http://www.cels.law.cam.ac.uk/publications/working_papers.php